พระราชกฤษฎีกา

ออกตามความในประมวลรัษฎากร

ว่าด้วยการยกเว้นรัษฎากร (ฉบับที่ ๖๘๙)

พ.ศ. ๒๕๖๒

พระบาทสมเด็จพระปรเมนทรรามาธิบดีศรีสินทรมหาวชิราลงกรณ

พระวชิรเกล้าเจ้าอยู่หัว

ให้ไว้ ณ วันที่ ๙ พฤศจิกายน พ.ศ. ๒๕๖๒

เป็นปีที่ ๔ ในรัชกาลปัจจุบัน

พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรยกเว้นภาษีเงินได้ให้แก่บุคคลธรรมดาและบริษัทหรือห้างหุ้นส่วนนิติบุคคล

บางกรณี

อาศัยอำนาจตามความในมาตรา ๑๗๕ ของรัฐธรรมนูญแห่งราชอาณาจักรไทย
และมาตรา ๓ (๑) แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติม
ประมวลรัษฎากร (ฉบับที่ ๑๐) พ.ศ. ๒๔๙๖ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้

ดังต่อไปนี้

มาตรา ๑ พระราชกฤษฎีกานี้เรียกว่า “พระราชกฤษฎีกาออกตามความในประมวล
รัษฎากร ว่าด้วยการยกเว้นรัษฎากร (ฉบับที่ ๖๘๙) พ.ศ. ๒๕๖๒”

มาตรา ๒ พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

มาตรา ๓ ให้ยกเลิก

(๑) พระราชกฤษฎีกาออกตามความในประมวลรัษฎากร ว่าด้วยการ ลดอัตราและ
ยกเว้นรัษฎากร (ฉบับที่ ๒๖๒) พ.ศ. ๒๕๓๖

(๒) พระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร
(ฉบับที่ ๒๖๓) พ.ศ. ๒๕๓๖

มาตรา ๔ ให้ยกเว้นภาษีเงินได้ตามส่วน ๒ หมวด ๓ ในลักษณะ ๒ แห่งประมวลรัษฎากร
ให้แก่ผู้มีเงินได้ สำหรับเงินได้จากการขายหน่วยลงทุนในกองทุนซึ่งจัดตั้งและดำเนินการโดยบริษัทจัดการ
กิจการลงทุนตามโครงการในการประกอบกิจการจัดการลงทุนตามกฎหมายว่าด้วยการควบคุมกิจการ
ค้าขายอันกระทบถึงความปลอดภัยหรือผาสุกแห่งสาธารณชน ทั้งนี้ เฉพาะเงินได้ที่ได้รับตั้งแต่วันที่
๒๐ สิงหาคม พ.ศ. ๒๕๖๒ เป็นต้นไป

มาตรา ๕ ผู้มีเงินได้ซึ่งเป็นผู้อยู่ในประเทศไทยที่ได้รับเงินส่วนแบ่งของกำไรจากกองทุน
ซึ่งจัดตั้งและดำเนินการโดยบริษัทจัดการกิจการลงทุนตามโครงการในการประกอบกิจการจัดการลงทุน
ตามกฎหมายว่าด้วยการควบคุมกิจการค้าขายอันกระทบถึงความปลอดภัยหรือผาสุกแห่งสาธารณชน
และผู้มีเงินได้นั้นยอมให้ผู้จ่ายเงินได้หักภาษี ณ ที่จ่าย ในอัตราร้อยละ ๑๐.๐ ของเงินส่วนแบ่ง
ของกำไร เมื่อถึงกำหนดยื่นรายการ ให้ได้รับยกเว้นไม่ต้องนำเงินส่วนแบ่งของกำไรดังกล่าว
มารวมคำนวณเพื่อเสียภาษีเงินได้บุคคลธรรมดา ทั้งนี้ สำหรับเงินส่วนแบ่งของกำไรที่ได้รับตั้งแต่วันที่
๒๐ สิงหาคม พ.ศ. ๒๕๖๒ และเฉพาะกรณีที่ผู้มีเงินได้ไม่ขอรับเงินภาษีที่ถูกหักไว้นั้นคืนหรือ
ไม่ขอเครดิตเงินภาษีที่ถูกหักไว้นั้น ไม่ว่าทั้งหมดหรือบางส่วน

มาตรา ๖ ให้ยกเว้นภาษีเงินได้ตามส่วน ๒ หมวด ๓ ในลักษณะ ๒ แห่งประมวลรัษฎากร
ให้แก่กองทุนซึ่งจัดตั้งและดำเนินการโดยบริษัทจัดการกิจการลงทุนตามโครงการในการประกอบกิจการ
จัดการลงทุนตามกฎหมายว่าด้วยการควบคุมกิจการค้าขายอันกระทบถึงความปลอดภัยหรือผาสุก
แห่งสาธารณชน สำหรับเงินได้ตามมาตรา ๔๐ (๔) และ (๘) แห่งประมวลรัษฎากร ทั้งนี้ เฉพาะเงินได้
ที่ได้รับตั้งแต่วันที่ ๒๐ สิงหาคม พ.ศ. ๒๕๖๒ เป็นต้นไป

มาตรา ๗ ให้ยกเว้นภาษีเงินได้ตามส่วน ๒ และส่วน ๓ หมวด ๓ ในลักษณะ ๒
แห่งประมวลรัษฎากร ให้แก่ผู้มีเงินได้ สำหรับเงินส่วนแบ่งของกำไรที่ได้จากกองทุนรวมตราสารหนี้
ทั้งนี้ เฉพาะเงินได้ที่ได้รับหรือที่เกิดขึ้นตั้งแต่วันที่ ๒๐ สิงหาคม พ.ศ. ๒๕๖๒ เป็นต้นไป

กองทุนรวมตราสารหนี้ตามวรรคหนึ่ง หมายความว่า กองทุนรวมที่ตั้งขึ้นตามกฎหมายว่าด้วย
หลักทรัพย์และตลาดหลักทรัพย์ที่ลงทุนในตราสารหนี้ตามสัดส่วนที่คณะกรรมการกำกับตลาดทุน
ประกาศกำหนด

มาตรา ๘ ให้ยกเว้นภาษีเงินได้ตามส่วน ๓ หมวด ๓ ในลักษณะ ๒ แห่งประมวลรัษฎากร
ให้แก่บริษัทหรือห้างหุ้นส่วนนิติบุคคลที่ตั้งขึ้นตามกฎหมายไทย และบริษัทหรือห้างหุ้นส่วนนิติบุคคล
ที่ตั้งขึ้นตามกฎหมายของต่างประเทศและประกอบกิจการในประเทศไทย สำหรับเงินได้จาก
การขายหน่วยลงทุนในกองทุนรวมตราสารหนี้ตามมาตรา ๗ โดยบริษัทหรือห้างหุ้นส่วนนิติบุคคล
ดังกล่าวต้องไม่นำต้นทุนและรายจ่ายที่เกี่ยวข้องกับเงินได้นั้น มาหักเป็นรายจ่าย ทั้งนี้ เฉพาะเงินได้
ที่เกิดขึ้นตั้งแต่วันที่ ๒๐ สิงหาคม พ.ศ. ๒๕๖๒ เป็นต้นไป

มาตรา ๙ ให้ยกเว้นภาษีเงินได้ตามส่วน ๓ หมวด ๓ ในลักษณะ ๒ แห่งประมวลรัษฎากร
ให้แก่กองทุนรวมที่เป็นนิติบุคคลที่ตั้งขึ้นตามกฎหมายไทยหรือที่ตั้งขึ้นตามกฎหมายของต่างประเทศ
สำหรับเงินได้ตามมาตรา ๔๐ (๔) (ก) แห่งประมวลรัษฎากร เฉพาะที่เป็นผลต่างระหว่างราคาไถ่ถอน
กับราคาซื้อตั๋วเงินหรือตราสารแสดงสิทธิในหนี้ ที่บริษัทหรือห้างหุ้นส่วนนิติบุคคลหรือนิติบุคคลอื่น
เป็นผู้ออกและจำหน่ายครั้งแรกในราคาต่ำกว่าราคาไถ่ถอน โดยกองทุนรวมดังกล่าวต้องมิใช่ผู้ทรงคนแรก
ของตั๋วเงินหรือตราสารแสดงสิทธิในหนี้นั้น ทั้งนี้ เฉพาะเงินได้ที่จ่ายให้แก่กองทุนรวมตั้งแต่วันที่
๒๐ สิงหาคม พ.ศ. ๒๕๖๒ เป็นต้นไป

มาตรา ๑๐ ให้ยกเว้นภาษีเงินได้ตามส่วน ๓ หมวด ๓ ในลักษณะ ๒ แห่งประมวลรัษฎากร
สำหรับเงินได้ตามมาตรา ๔๐ (๔) (ก) แห่งประมวลรัษฎากร เฉพาะเงินได้ที่จ่ายตั้งแต่วันที่
๒๐ สิงหาคม พ.ศ. ๒๕๖๒ เป็นต้นไป ให้แก่

(๑) กองทุนรวมเพื่อการเลี้ยงชีพที่ตั้งขึ้นตามกฎหมายว่าด้วยหลักทรัพย์และตลาดหลักทรัพย์
(๒) กองทุนรวมที่ตั้งขึ้นตามกฎหมายว่าด้วยหลักทรัพย์และตลาดหลักทรัพย์ เพื่อขาย
หน่วยลงทุนในกองทุนรวมแก่สำนักงานประกันสังคม กองทุนการออมแห่งชาติตามกฎหมายว่าด้วย
กองทุนการออมแห่งชาติ กองทุนบำเหน็จบำนาญข้าราชการตามกฎหมายว่าด้วยบำเหน็จบำนาญ
ข้าราชการ กองทุนสำรองเลี้ยงชีพตามกฎหมายว่าด้วยกองทุนสำรองเลี้ยงชีพ และกองทุนรวม
เพื่อการเลี้ยงชีพที่ตั้งขึ้นตามกฎหมายว่าด้วยหลักทรัพย์และตลาดหลักทรัพย์

มาตรา ๑๑ ให้ยกเว้นภาษีเงินได้ตามส่วน ๓ หมวด ๓ ในลักษณะ ๒ แห่งประมวลรัษฎากร
ให้แก่กองทุนรวมที่เป็นนิติบุคคลที่ตั้งขึ้นตามกฎหมายไทยหรือที่ตั้งขึ้นตามกฎหมายของต่างประเทศ
ที่รับโอนตั๋วเงินหรือตราสารแสดงสิทธิในหนี้ตั้งแต่วันที่ ๒๐ สิงหาคม พ.ศ. ๒๕๖๒ สำหรับเงินได้
ตามมาตรา ๔๐ (๔) (ก) แห่งประมวลรัษฎากร ที่เกิดขึ้นจากตั๋วเงินหรือตราสารแสดงสิทธิในหนี้นั้น
ทั้งนี้ เฉพาะเงินได้ที่เกิดขึ้นก่อนวันที่ ๒๐ สิงหาคม พ.ศ. ๒๕๖๒

มาตรา ๑๒ ให้ยกเว้นภาษีเงินได้ตามส่วน ๓ หมวด ๓ ในลักษณะ ๒ แห่งประมวลรัษฎากร
ให้แก่กองทุนรวมที่เป็นนิติบุคคลที่ตั้งขึ้นตามกฎหมายไทย สำหรับเงินได้ตามมาตรา ๔๐ (๔) (ก)
แห่งประมวลรัษฎากร ที่เกิดขึ้นจากตั๋วเงินหรือตราสารแสดงสิทธิในหนี้ที่บริษัทหรือห้างหุ้นส่วนนิติบุคคล
ที่ตั้งขึ้นตามกฎหมายของต่างประเทศ รัฐบาลต่างประเทศ องค์การของรัฐบาลต่างประเทศ
หรือนิติบุคคลอื่นที่ตั้งขึ้นตามกฎหมายของต่างประเทศเป็นผู้ออก ทั้งนี้ เฉพาะเงินได้ที่เกิดขึ้นตั้งแต่วันที่
๒๐ สิงหาคม พ.ศ. ๒๕๖๒ และที่เกิดขึ้นก่อนที่กองทุนรวมจะเป็นผู้ทรงตั๋วเงินหรือตราสาร
แสดงสิทธิในหนี้นั้น

มาตรา ๑๓ ให้ยกเว้นภาษีเงินได้ตามส่วน ๓ หมวด ๓ ในลักษณะ ๒ แห่งประมวลรัษฎากร
สำหรับเงินส่วนแบ่งของกำไรที่ได้จากกองทุนรวมที่เป็นนิติบุคคลที่ตั้งขึ้นตามกฎหมายไทย หรือกองทุน
ซึ่งจัดตั้งและดำเนินการโดยบริษัทจัดการกิจการลงทุนตามโครงการในการประกอบกิจการจัดการลงทุน
ตามกฎหมายว่าด้วยการควบคุมกิจการค้าขายอันกระทบถึงความปลอดภัยหรือผาสุกแห่งสาธารณชน
ทั้งนี้ เฉพาะเงินส่วนแบ่งของกำไรที่เกิดขึ้นตั้งแต่วันที่ ๒๐ สิงหาคม พ.ศ. ๒๕๖๒ เป็นต้นไป ให้แก่
(๑) บริษัทที่ตั้งขึ้นตามกฎหมายไทย สำหรับเงินส่วนแบ่งของกำไรที่ได้จำนวนกึ่งหนึ่ง

(๒) บริษัทจดทะเบียน สำหรับเงินส่วนแบ่งของกำไรที่ได้ทั้งจำนวน

ความในวรรคหนึ่งมิให้ใช้บังคับในกรณีที่บริษัทตาม (๑) หรือ (๒) มีเงินได้ที่เป็นเงินส่วนแบ่ง
ของกำไร โดยถือหน่วยลงทุนที่ก่อให้เกิดเงินส่วนแบ่งของกำไรนั้นไม่ถึงสามเดือนนับแต่วันที่ได้
หน่วยลงทุนนั้นมาถึงวันที่มีเงินได้ดังกล่าว หรือได้โอนหน่วยลงทุนไปก่อนสามเดือนนับแต่วันที่มีเงินได้
กองทุนรวมที่เป็นนิติบุคคลที่ตั้งขึ้นตามกฎหมายไทยตามวรรคหนึ่ง ไม่รวมถึงกองทุนรวม
อสังหาริมทรัพย์ กองทุนรวมอสังหาริมทรัพย์เพื่อแก้ไขปัญหาในระบบสถาบันการเงิน และกองทุนรวม

อสังหาริมทรัพย์และสิทธิเรียกร้อง ที่ตั้งขึ้นตามกฎหมายว่าด้วยหลักทรัพย์และตลาดหลักทรัพย์

มาตรา ๑๔ กองทุนรวมที่เป็นนิติบุคคลที่ตั้งขึ้นตามกฎหมายไทยได้รับเงินได้
ตามมาตรา ๔๐ (๔) (ก) แห่งประมวลรัษฎากร และถูกหักภาษี ณ ที่จ่าย ในอัตราร้อยละ ๑๕.๐
ของเงินได้ หรือในกรณีที่ผู้จ่ายเงินได้เป็นรัฐบาลหรือองค์การของรัฐบาล หากกองทุนรวมนั้นยอมให้หัก
ภาษี ณ ที่จ่าย ในอัตราร้อยละ ๑๕.๐ ของเงินได้ สำหรับเงินได้ที่จ่ายให้แก่กองทุนรวมตั้งแต่วันที่
๒๐ สิงหาคม พ.ศ. ๒๕๖๒ เมื่อถึงกำหนดยื่นรายการ ให้ได้รับยกเว้นไม่ต้องนำเงินได้ดังกล่าว
มารวมคำนวณเป็นรายได้ ทั้งนี้ เฉพาะกรณีที่ไม่ขอรับเงินภาษีที่ถูกหักไว้นั้นคืนหรือไม่ขอเครดิตเงินภาษี
ที่ถูกหักไว้นั้น ไม่ว่าทั้งหมดหรือบางส่วน

มาตรา ๑๕ ให้รัฐมนตรีว่าการกระทรวงการคลังรักษาการตามพระราชกฤษฎีกานี้

ผู้รับสนองพระบรมราชโองการ

 พลเอก ประยุทธ์ จันทร์โอชา

 นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่ได้มีการปรับปรุงการจัดเก็บภาษีเงินได้
จากการลงทุนในตราสารหนี้ผ่านกองทุนรวมตามประมวลรัษฎากร โดยพระราชบัญญัติแก้ไขเพิ่มเติม
ประมวลรัษฎากร (ฉบับที่ ๕๒) พ.ศ. ๒๕๖๒ ซึ่งอาจทำให้เกิดผลกระทบต่อตลาดตราสารหนี้ไทยและการลงทุน
ในกองทุนรวม สมควรยกเว้นภาษีเงินได้ให้แก่บุคคลธรรมดาและบริษัทหรือห้างหุ้นส่วนนิติบุคคล สำหรับเงิน
หรือผลประโยชน์อื่นใดที่ได้รับอันเนื่องมาจากกองทุนรวมหรือที่เกี่ยวกับกองทุนรวม บางกรณี จึงจำเป็น
ต้องตราพระราชกฤษฎีกานี้

 (เล่ม ๑๓๖ ตอนที่ ๑๑๗ ก ราชกิจจานุเบกษา ๑๒ พฤศจิกายน ๒๕๖2)